ЗэфIагъэкIар мащIэкъым
Ди хэкуэгъухэм я IуэхухэмкIэ Правительствэ комиссэм и зэIущIэ дыгъуасэ зэхэтащ. Ар иригъэкIуэкIащ КъБР-м и Правительствэм и УнафэщIым и къуэдзэ Къардэн Мурат.
ЗэIущIэм щытепсэлъыхьащ хамэ къэралхэм щыпсэу ди лъэпкъэгъухэмрэ абыхэм ящыщу республикэм къэзыгъэзэжахэмрэ я щыIэкIэ-псэукIэм.
КъБР-м Граждан жылагъуэ институт-хэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор и гугъу ищIащ я IуэхущIапIэм зэфIигъэкIахэмрэ адэкIэ къапэщылъ къалэнхэмрэ.
Дунейпсо Адыгэ Хасэм и тхьэмадэм и къуэдзэ Бырсекъуэ Орфан жиIащ Сирием къикIыжауэ ди республикэм цIыху 1562-рэ зэрыщыпсэур. Абыхэм ящыщу 832-р а къэралым зауэр щыщекIуэкIым къэкIуэжауэ аращ. Бырсекъуэр тепсэлъыхьащ нобэ абыхэм я Iуэху зыIутым, унэ-лъапсэкIэ, лэжьыгъэкIэ къызэгъэпэща зэрыхъуам. Сирием къикIыжахэм яIэ гугъуехьхэм я гугъу щищIым, Орфан къыхигъэщащ абыхэм студенти 136-рэ зэрахэтыр икIи кърат стипендиер къазэремэщIэкIыр, ахъшэ къызэрыхурамыгъэхьыфым къыхэкIыу.
КъБР-м Къэрал кIуэцI IуэхухэмкIэ и министерствэм Iэпхъуэшапхъуэ IуэхухэмкIэ и управленэм и унафэщIым и къуэдзэ Герузов Алий тепсэлъыхьащ я къудамэм зэфIигъэкIа Iуэхухэм, абы и лъэныкъуэкIэ зыIууэ гугъуехьхэм.
Бахъсэн район администрацэм и Iэтащхьэм и къуэдзэ Iэхъуэбэч Анзор къызэхуэсахэр щыгъуазэ ищIащ Сирием къикIыжауэ Крем-Константиновкэ дэс унагъуэ 15-м я Iуэху зыIутым, зэрахузэфIэкIкIэ абыхэм дэIэпыкъуэгъу зэрахуэхъум.
Хамэ къэралхэм щыпсэу ди лъэпкъэгъухэм хуаIэ пыщIэныгъэхэм зегъэужьынымкIэ, абыхэм ящыщу республикэм къэзыгъэзэжахэр гъащIэм хэзэгъэжынымкIэ ирагъэкIуэкI лэжьыгъэр егъэфIэкIуэнымкIэ щIапхъэхэр зэIущIэм щаубзыхуащ.
ТХЬЭХУЩЫНЭ Ланэ.
